
Christus Rex 




Uoči Svete Godine 1900. Papa Lav XIII. uputio je eijeloj Crkvi posebnu 
encikliku kojom poziva sve biskupe i vjernike da se te godine 1899. svi posvete 
na blagdan Srca Isusova njegovom Božanskom Srcu. Encikliku donosimo u 
hrvatskom prijevodu kako ju je objavio Glasnik Srca Isusova br. 8,1899. god. 
Preuzeto sa: http://www.Jfdi.hr/mep/07-sree_isusovo/srce8.htm 

Pape preporučuju štovanje Srca Isusova 

Osobito uspješnu pobožnost koja se sastoji u štovanju Presvetog Srca Isusova 
nastojali smo po primjeru naših predšasnika Inocenta XII., Benedikta XIII., 
Klementa XIII., Pija VI., VII. i IX. već više puta srdačno preporučiti i u što 
sjajnijem svjetlu prikazati osobito onda kada smo dne 28. lipnja 1898. naložili 
da se isti blagdan slavi obredom prvoga reda. A sada mislimo na još ljepši 
način časti, koja bi bila usavršenje i kruna svih onih počasti koje se običavaju 


























iskazivati Presvetom Srcu; a nadamo se da će ona biti osobito mila Isusu Kristu 
Otkupitelju. To doduše nije prvi put da se o toj stvari, o kojoj govorimo, 
raspravlja. 

Odasvuda molbe za posvetu svijeta Srcu Isusovu 

Prije dvadeset i pet godina naime kada se opetovano približavala svečanost 
stogodišnjice otkako je blažena Margareta Marija Alacoque primila božanski 
nalog da širi štovanje Božanskog Srca, ne samo da su privatne osobe sa raznih 
strana, već su i biskupi poslali mnoge molbe Papi Piju IX., da bi sav ljudski rod 
posvetio Presvetom Srcu Isusovu. Stvar se tada odgodila da se zrelije prosudi, 
ali je međutim bilo dopušteno da se gradovi, koji bi to htjeli posvete 
pojedinačno; i bio je određen način pobožnosti. No kako su sada nadošli novi 
razlozi sudimo daje stvar dozrela da se izvede. 

Kristova vlast se proteže na sve ljude 

Taj najuzvišeniji i najveći dokaz štovanja i pobožnosti sasvim i pristaje Isusu 
Kristu jer je on vrhovni kralj i gospodar. Ta njegova vlast ne proteže se samo 
na katoličke narode ih samo na one koji su valjano primili sveto krštenje koji 
dakako pripadaju Crkvi ako se gleda pravno, ah ih je zabluda mišljenja zavela 
na stranputice ih ih je nesuglasje rastavilo od ljubavi; već se odnosi i na one 
koji ne znaju za kršćansku vjeru tako daje sav rod ljudski uistinu u vlasti Isusa 
Krista. Jer onaj koji je Jedinorođeni Boga Oca i koji je s njime jedne naravi 
odsjev slave i slika bića njegova (Heb 1,3) nužno je da ima sve što ima Otac, 
dosljedno i vrhovnu vlast nad svim stvarima. Zato govori Sin Božji o samom 
sebi kod proroka: «Ja sam postavljen za kralja na Sionu, svetoj gori njegovoj. 
- Gospodin mije rekao: Ti si Sin moj, ja sam te danas rodio. Traži od mene i 
dat ću ti puke u baštinu i u posjed tvoj granice zemlje» (Ps 2). Time je izjavio 
da je primio od Boga vlast kako nad svom Crkvom koja se razumijeva pod 
gorom Sionom, a tako i nad ostalom zemljom ma kako daleko sezale njene 
granice. Na čemu se pak osniva ova vrhovna vlast, dovoljno pokazuju riječi: 
dat ću ti puke u baštinu. Slično govori apostol Pavao: «Koga je učinio 
baštinikom svega» (Heb 1,2). 

«Dana mije sva vlast na nebu i na zemlji!» 

No treba nadasve promatrati ono što je Isus Krist tvrdio o svom kraljevstvu, ne 
više po apostolima i prorocima, već sam svojim riječima. Kada ga je rimski 
upravitelj zapitao: Dakle ti si kralj? bez oklijevanja odgovorio je: Ti veliš da 
sam ja kralj (Iv 18,3^). A kako je velika ta vlast i neograničeno to kraljevstvo 
jasnije potvrđuju riječi koje je rekao učenicima: «Dana mije sva vlast na nebu 
i na zemlji» (Mt 28,18). Ako je Kristu dana sva vlast nužno slijedi da njegovo 
kraljevstvo mora biti najveće, apsolutno, niti zavisno od ičije volje, tako da mu 
ništa nema ni ravno ni slično; a jer mu je dana vlast na nebu i na zemlji, treba 
da mu je podložno i nebo i zemlja. On je i vršio uistinu ovo osobito i njemu 



samovlasno pravo kada je apostolima naložio da šire njegovu nauku, da 
sakupljaju ljude u jedno tijelo Crkve po sakramentima, da stvaraju zakone 
kojima se nitko ne može oprijeti bez pogibelji za vječno spasenje. 

Krist vlada jer nas je i otkupio 

No to još nije sve. Krist ne vlada samo po prirođenom mu pravu jer je 
Jedinorodeni od Boga, već i po stečenom pravu. On nas je naime istrgnuo iz 
«vlasti tmina» (Kol 1,13) on je «samog sebe dao kao otkupninu za mnoge» (1 
Tim 2,6). I tako su postali njegov «narod koji je otkupio» (1 Pet 2,g) ne samo 
katolici i svi koji su valjano primili krštenje već svaki čovjek i svi ljudi. O ovoj 
stvari lijepo govori sv. Augustin: «Pitate stoje kupio? Gledajte stoje dao pa 
ćete vidjeti što je kupio. Krv Kristova, to je cijena. A što ona vrijedi? Zar ne 
sav svijet? Zar ne sve narode? Za sve je dao, koliko je dao!» (Tract. in Joan. 
120). 


Svoju vlast Krist vrši po ljubavi 

A zašto su i sami nevjernici pod vlašću i gospodstvom Isusa Krista, tomu je 
naveo razlog i protumačio ga sv. Toma. Pošto je naime raspravljao o njegovoj 
sudačkoj vlasti da li se ona proteže na sve ljude i nakon što je ustvrdio da 
njegova sudačka vlast izvire iz njegove kraljevske vlasti, zaključuje: «Kristuje 
sve podloženo obzirom na njegovu vlast premda mu i nije još sve podvrgnuto 
obzirom na izvršavanje njegove vlasti» (III, q. 59, a. 4) Ova vlast i uprava 
Kristova nad svim ljudima vrši se preko istine, preko pravde, a najviše preko 
ljubavi. 

Po posveti dobrovoljno priznanje Kristove vlasti 


K ovoj dvostrukoj osnovi njegove vlasti i gospodstva sam nam je milostivo 
dozvolio da mi dodamo, ako hoćemo još i to, da mu se svojevoljno podložimo. 
Isus Krist, Bog ujedno i Otkupitelj naš, bogat je u potpunom i savršenom 
posjedu svih stvari, a mi smo tako oskudni i siromašni da ništa svoga nemamo 
čim bi ga mogli darivati. No ipak u prevelikoj svojoj dobroti i ljubavi ne odbija 
da mu ono što je njegovo tako dajemo i prikazujemo kao da je naše: ali ne 
samo da ne odbija, već traži i moli; Sinko, daj mi sree tvoje. Dakle mi mu se 
možemo zahvaljivati voljom i čuvstvom srca. Jer kada mu se sami 
posvećujemo, ne samo da otvoreno i rado priznajemo i podlažemo se njegovoj 
vlasti, već ujedno zasvjedočujemo kad bi ono naše bilo čim ga darivamo da bi 
mu najdragovoljnije dali, i molimo ga da se udostoji primiti od nas ono što je i 
onako njegovo. To je ono o čemu govorimo; to je smisao naših riječi. 


U Kristovu Srcu znak beskonačne Božje ljubavi 



Pošto je u Presvetom Srcu znak i izrazita slika beskonačne ljubavi Isusa Krista 
koja nas potiče da ga u zamjenu ljubimo stoga je dobro da se preslavnom 
Njegovom Srcu i posvetimo. A to nije ništa drugo nego predati se i obvezati 
Isusu Kristu; jer svaka čast, poštivanje i pobožnost koja se iskazuje Božanskom 
Srcu, uistinu i u pravom smislu iskazuje se samom Kristu. 

Mi dakle savjetujemo i potičemo sve koji poznaju i ljube Božansko Srce da 
dragovoljno prime ovo posvećenje; i vruće želimo da to svi u jedan dan učine, 
da se izjasne tolike tisuće srdaca koji isto žele, u isto se vrijeme uzdignu do 
nebeskih dvorova. Ali zar ćemo dopustiti da kraj toga zaboravimo na mnoge 
one kojima kršćanska istina još nije zasjala? Ta mi zastupamo osobu Onoga 
koji je došao spasiti što je propalo; koji je krv svoju prikazao za spas cijelog 
ljudskog roda. Zato kao što brižno nastojimo da na pravi život potaknemo one 
koji sjede u smrtnoj sjeni kada na sve strane šaljemo Kristove vjesnike da ih 
poduče; tako i sada, žaleći njihovo stanje preporučamo ih na osobiti način i 
koliko je to do nas, posvećujemo ih Presvetom Srcu Isusovu. 

Velike koristi od posvete Srcu Isusovu 

Na ovaj način svima će pobožnost koristiti koju svima preporučamo. Po njoj 
naime lako će oni koji poznaju i ljube Isusa Krista osjetiti kako im vjera i ljubav 
raste. Onim pak koji poznaju Krista, ali njegove zapovijedi i njegov zakon ne 
vrše, dana je prilika da se na Presvetom Srcu zapale vatrom ljubavi. Za one 
napokon koji se bore sa slijepim praznovjerjem svi ćemo jednim srcem 
zaprositi nebesku pomoć da ih Isus Krist jednoć sebi podloži glede na 
izvršavanje svoje vlasti kao što su mu podloženi obzirom na samu vlast; i to 
ne samo u budućem vijeku kada će se na svima ispuniti njegova volja postoje 
jedne spasio, a druge kaznio (S.Thom. i.c.) već i u ovom smrtnom životu, 
poklonivši im vjeru i svetost da po ovim krepostima uzmognu štovati Boga 
kako je dostojno te dospjeti do vječne sreće u nebu. 

I narodi i države imaju korist od posvete 

Ova posveta donosi i državama nadu sretnije budućnosti jer ona može obnoviti 
i učvrstiti one sveze koje državu po naravi spajaju s Bogom. - U zadnje ovo 
doba osobito se nastojalo oko toga da se između Crkve i države digne kao neki 
zid. U poretku i upravi država ništa se ne pazi na ugled svetog i božanskog 
prava u tu svrhu da ne bi sila vjere uplivala na uredbe javnog života. To je 
gotovo isto što i uništiti Kristovu vjeru, pa kada bi to moguće bilo, i samog 
Boga bi se sa zemlje protjeralo. Kraj tolike drske oholosti, koje čudo što je rod 
ljudski ponajviše zapao u zabunu; i što ga nose valovi koji svima prijete 
strahom i pogibeljni Pošto se zanemarila vjera, nužno je da se ruše sigurne 
utvrde javne sigurnosti. No Bog, da pravedno i zasluženo kazni ove izdajnike, 
predao ih je u njihovu vlastitu samovolju da služe strastima, i da sami sebe 
pretjeranom slobodom unište. 


Krist - put, istina i život pobijedio je svako zlo! 



Odatle sila onih zala koja nas već dugo okružuju i koja željno trže da se potraži 
pomoć u nekoga čijom bi se silom odagnala. A tko je taj drugi nego Isus Krist 
Jedinorodeni od Boga? Jer nema drugog imena pod nebom danog ljudima u 
kom bi se imali spasiti (Dj 4,12.) K njemu se dakle imamo uteći, koji je put, 
istina i život. Zalutalo se: neka se vrati na put! Tmine su pokrile duhove: nek se 
otrese tama svjetlom istine! Smrt je zavladala: neka se prihvati život. Tada će 
se iscij eliti tolike rane, tada će se opet zazelenit svako pravo nadom prvotnog 
ugleda. Tada će se obnoviti uresi mira, iz ruku past će mač, nestati oružja kada 
svi pristanu uz Kristovu vlast i dragovoljno joj se podlože «pa će svaki jezik 
ispovijedati daje Gospodin Isus Krist u slavi Boga Oea» (Fil 2,11). 

Kristovo Srce — novi znak s neba za pobjedu 

Kada je Crkva u početku svoga opstanka stenjala pod jarmom carstva pokazao 
se na nebu mladom caru križ, vjesnik i začetnik sjajne pobjede koju je doskora 
izvojevao. Evo danas se ukazao očima našima drugi presretni i božanski znak: 
Presveto Srce Isusovo na komu je križ, koji medu plamenom svijetli žarkim 
svjetlom. Na nj neka se osloni svaka nada, od njega neka ljudi traže i iščekuju 
spas. 

Napokon nećemo prešutjeti da nas je i ovaj uzrok, koji je doduše naš osobni ali 
ipak dosta pravedan i važan, potaknuo da ovu stvar poduzmemo: što nas je 
Bog, koji je začetnik svakog dobra, nedavno sačuvao, oslobodivši nas teške 
bolesti. Pošto smo sada umnožili štovanje Presvetog Srca Isusova, želimo da to 
bude javna uspomena i zahvala za toliko iskazano nam dobročinstvo. 

Upute za posvetu 

Nalažemo dakle da se devetog, desetog i jedanaestog dana sljedećeg mjeseca 
lipnja u svakom gradu i mjestu u glavnoj crkvi obave propisane molitve kojima 
treba svaki dan dodati litanije Presvetog Srca Isusova po nama odobrene; a 
zadnji dan neka se izmoli posvetna molitva koju Vam časna braćo zajedno s 
ovim pismom šaljemo. 

Kao zalog nebeskih darova i u znak naše naklonosti dajemo od srca Vama, 
časna braćo, svećenstvu i puku Vašem apostolski blagoslov u Gospodinu. 


Dano u Rimu, kod svetog Petra, dana XXV. svibnja godine MDCCCLXXXXIX. 
dvadeset i druge naše papinske službe. 



